পশ্চিমবঙ্গ-সহ আরও ছয় রাজ্যে বিশেষ পর্যবেক্ষক নিয়োগ কমিশনের

নয়াদিল্লি: পশ্চিমবঙ্গ-সহ আরও ছয় রাজ্যে স্পেশাল পর্যবেক্ষক (Commission Appointed Special Observer) নিয়োগ করল জাতীয় নির্বাচন কমিশন (Election Commission of India)। বাংলা ছাড়া অন্ধ্রপ্রদেশ (Andhra Pradesh), বিহার (Bihar), মহারাষ্ট্র (Maharashtra), ওড়িশা (Odisha), উত্তর প্রদেশের (Uttar Pradesh) ভিন্ন বিষয় সম্পর্কে রিপোর্ট পাঠানোর জন্য স্পেশাল অবজারভার (Special Observer) নিয়োগ করে কমিশন। সাধারণ মানুষ যাতে ভয়হীন হয়ে বুথমুখি হতে পারেন। এছাড়া অবাধ, সুষ্ঠু, স্বচ্ছ ও অন্তর্ভুক্তিমূলক নির্বাচন পরিচালনা করার লক্ষ্যেই কমিশন বিশেষ পর্যবেক্ষক নিয়োগ করেছে। অতীতের ভোটের থেকে শিক্ষা নিয়ে কমিশনের এই সিদ্ধান্ত। বিশেষ পর্যবেক্ষকদের মূল উদ্দেশ্য হল স্পর্শকাতর ক্ষেত্রগুলি চিহ্নিত করা। সেই সব জায়গা সমন্ধে বিস্তারিত তথ্য কমিশনের কাছে রিপোর্ট পাঠানো। ভোটারদের সচেতনতা (Voter Awareness) এবং নির্বাচনে অংশগ্রহণ বাড়াতেও সহায়তা করা বিষয়টিও দেখবেন পর্যবেক্ষকরা।

আরও পড়ুন: বিরোধী জোটের ‘ইন্ডিয়া’ শব্দের ভবিষ্যৎ নির্ধারণ ১০ এপ্রিলের মধ্যে!

পশ্চিমবঙ্গে জেনারেল স্পেশাল অবজার্ভার হিসাবে নিযুক্ত হচ্ছেন উত্তর প্রদেশের ১৯৮৬ ব্যাচের রিটায়ার্ড আইএএস অফিসার অলোক সিনহা। পশ্চিমবঙ্গে স্পেশাল পুলিশ অবজারভার হিসাবে নিযুক্ত হচ্ছেন পঞ্জাবের ১৯৮৪ ব্যাচের আইপিএস অনিলকুমার শর্মা। স্পেশাল অবজারভারদের দায়িত্ব থাকবে নিরাপত্তা বাহিনীর উপর নজর রাখা, আধিকারিকদের বদলি, ভোটিং মেশিন এবং গণতান্ত্রিক প্রক্রিয়া ব্যাহত হচ্ছে কি না তার উপর নজর রাখা। ডিইও, এসপি, কেন্দ্রীয় বাহিনী এবং রাজ্য পুলিশের সঙ্গে কমিশন বা জোনাল ডেপুটি ইলেকশন কমিশনারের বৈঠকে উপস্থিত থাকবেন। প্রত্যেকটি লোকসভা কেন্দ্রে ও জেলায় নিযুক্ত পর্যবেক্ষকদের থেকে যেকোনও ঘটনায় রিপোর্ট তলব করতে পারেন তিনি। সীমান্ত এলাকার উপর বিশেষ নজরদারি চালাবেন স্পেশাল পর্যবেক্ষক। এই পর্যবেক্ষকরা রাজ্যগুলিতে থাকা কমিশনের সদর দফতরে বসবেন। প্রয়োজন পড়লে যেকোনও সংবেদনশীল জায়গায় প্রয়োজন পড়লেই সেখানে যাবেন। কমিশন আরও বলেছে যে নির্বাচনের নিরপেক্ষতা এবং বিশ্বাসযোগ্যতা নিশ্চিত করার জন্য পর্যবেক্ষকদের গুরুত্বপূর্ণ ভূমিকা পালন করবে।